Eteläsuomalaismies pohti kausityötä ja tuli siihen tulokseen, ettei siinä ole mitään järkeä.

Iltalehti tapasi aasialaisia matkailijoita toissa talven sesonkina. Aleksanteri Pikkarainen

Iltalehti uutisoi tällä viikolla, että Rukalla haetaan työntekijöitä Filippiineiltä asti. Työvoimapulaa pohdittiin myös tässä kirjoituksessa.

Jutut lukenut eteläsuomalainen kokki Sami pohti vakavissaan lähtöä pariksi, kolmeksi kuukaudeksi töihin Lappiin. Hänen nykyisessä työpaikassaan on talvisesonkina hiljaisempaa ja hän ajatteli, että voisi tehdä sen ajan töitä muualla.

Soitettuaan kolmeen paikkaan hän päätti, ettei siinä ole mitään järkeä.

Palkka on niin huono.

– Lapissa on kuulemma työvoimapula. Eipä kannata ihmetellä. Etelässä saan palkkaa 4 euroa enemmän tunnilta. Eipä tarvinnut sitä sen enempää miettiä.

Sami kysyi palkkauksesta ja työehdoista suoraan eräästä hotellista Ylläkseltä, sekä parista eri henkilöstövuokrausyrityksestä, joista toinen on valtakunnallinen ja toinen paikallisempi.

– Kaikissa sanottiin kyllä, että täydet tunnit on kyllä ja tunteja saa tehdä. Sen mitä olen lukenut ja kuullut, paljon alalla on sellaista, että ylityökorvauksia ei makseta ja muutenkin kierretään kaikenlaista. Mahdollisimman halvalla ja näkemiin.

Kokkien tuntipalkka on alkupäässä kympin pintaan. Kuvituskuva. Pekka Rautiainen

Nihkeää palkanmaksua

Joka paikassa vastaus palkasta oli sama.

– Kyselin palkoista ja se oli aika nihkeää. TES-minimi oli kaikissa se sama ja siinä ei ole neuvotteluvaraa.

Lähtöpalkka kokkina on kymmenen euron pintaan tunnilta. Etelässä hän on saanut neuvoteltua huomattavasti enemmän, vaikka kokemusta ei ole juuri yhtään.

– Täällä se ei vaikuta, kun on näyttöjä ja harjoitteluja ja muuta.

Kun palkasta olisi pitänyt maksaa asunto, joka jää etelään, ei muutaman kuukauden keikkatyö tuntunut miltään kantilta järkevältä. Yksi kolmesta paikasta sentään olisi tarjonnut työn ajaksi majoituksen, kaksi ei.

– Kauhea vaiva ja ei mitään hyötyä.

Kausityöläiset joutuvat usein tekemään kuumimpana sesonkina ympäripyöreää päivää, mutta sekään ei olisi Samia pelottanut.

– Olen joitain vuosia ajanut rekkaa, että tiedän jotain pitkistä päivistä. Minusta tuo on naurettavaa, että ei olla valmiita maksamaan työntekijöille. Että tuolla tyylillä yritetään, ja sitten valitetaan jatkuvasti, että ei ole työntekijöitä. Tällä alalla palkat ovat huonot taulukon yläpäässäkin. Enemmän tuntuu olevan pulaa palkanmaksajista kuin työntekijöistä.